**ΘΕΜΑ:** Επίβλεψη Έργου από ιδιωτική εταιρεία

**Ερώτηση**

Ο Δήμος έχει προβεί σε διενέργεια ανοιχτού ηλεκτρονικού διαγωνισμού έργου, έχει συνάψει σύμβαση με τον ανάδοχο και η σύμβαση στάλθηκε στο Δ. Βόλου για ορισμό επιβλέποντος μηχανικού. Ο Δήμος Βόλου ο οποίος μας στηρίζει σε θέματα τεχνικής υπηρεσίας, μας ενημέρωσε ότι αδυνατεί να μας επιβλέψει το έργο λόγω φόρτου εργασίας του προσωπικού. Μπορούμε να απευθυνθούμε σε ιδιωτική εταιρεία για να επιβλέψει το έργο; παρακαλούμε όπως μας απαντήσετε άμεσα, αν είναι εφικτό.. Ευχαριστώ..

**Απάντηση**

Σύμφωνα με το Άρθρο 136 Ν.4412/2016 *(«Διοίκηση του έργου - Παρακολούθηση και επίβλεψη - Εξουσιοδοτική διάταξη»)* , η επίβλεψη των παρ. 1 και 2 δύναται να ασκηθεί, **εφόσον προβλέπεται στην διακήρυξη**, από πιστοποιημένο ιδιωτικό φορέα επίβλεψης (ΙΦΕ), γεγονός που δεν συντρέχει στην εν λόγω περίπτωση καθόσον τα τεύχη του διαγωνισμού συντάχθηκαν και εγκρίθηκαν προ της εφαρμογής της εν λόγω τροποποίηση του Νόμου.

Επιπρόσθετα αναφέρουμε ότι ***σύμφωνα με την παρ. 2 Άρθρου 376 N. 4412/2016*** *(“ Μεταβατικές διατάξεις”),* Διαδικασίες σύναψης συμβάσεων της παρ. 1, οι οποίες έχουν ξεκινήσει **πριν από την έναρξη ισχύος** του παρόντος **νόμου, συνεχίζονται και ολοκληρώνονται, σύμφωνα με το καθεστώς που ίσχυε κατά το χρόνο έναρξής τους**

**Σύναψη προγραμματικών συμβάσεων στην περίπτωση έλλειψης τεχνικής επάρκειας των ΑΑ**

Σύμφωνα με την παρ. 1 του άρθρου 44 του ν.4412/2016 («Τεχνική επάρκεια αναθετουσών αρχών στις δημόσιες συμβάσεις έργων και μελετών»), οι αναθέτουσες αρχές, εφόσον κρίνουν ότι δεν διαθέτουν τεχνική επάρκεια ή η τεχνική τους επάρκεια είναι ελλιπής, μπορούν (περ.α’) να συνάπτουν **προγραμματικές συμβάσεις**, κατά την έννοια της παρ. 6 του άρθρου 12, για τη διεξαγωγή της διαδικασίας σύναψης, την εποπτεία και την επίβλεψη δημόσιας σύμβασης έργου ή μελέτης.

Μετά τις τροποποιήσεις του Ν. 4412/2016 με τον Ν. 4782/2021, απαιτείται πλέον, στην περίπτωση των ΟΤΑ α’ βαθμού, Βεβαίωση του Προϊσταμένου ή σε περίπτωση έλλειψης αυτού, Βεβαίωση Δημάρχου για τη διαπίστωση της έλλειψης της απαιτούμενης κατά περίπτωση τεχνικής επάρκειας.

Σύμφωνα δε με τον Πίνακα Έναρξης ισχύος των Τροποποιήσεων του Ν. 4412/2016 της ΕΑΑΔΗΣΥ) όπου στην κείμενη νομοθεσία γίνεται αναφορά στο άρθρο 44 του ν.4412/2016 (Α' 147), νοείται το άρθρο 44, όπως ισχύει μετά την τροποποίηση του με τον Νόμο 4782/2021 *(Πρβλ. αρ. 140 παρ. 1 ν. 4782/2021)*

**Ειδική ρύθμιση για τους ΟΤΑ α’ βαθμού**

Ήδη προστέθηκε στο άρθρο 44 ειδική ρύθμιση για τους ΟΤΑ α’ βαθμού (με το άρ. 3 του ν. 4674/2020 (ΦΕΚ Α 53),

* Οι τελευταίοι δύνανται να συνάπτουν προγραμματική σύμβαση κατά τις διατάξεις των άρθρων 12 και 44 του ν. 4412/2016 με
	+ τη Μονάδα Οργάνωσης Διαχείρισης ΑΕ (ΜΟΔ ΑΕ),
	+ την Ελληνική Εταιρεία Τοπικής Ανάπτυξης και Αυτοδιοίκησης,
	+ τους Αναπτυξιακούς Οργανισμούς Τοπικής Αυτοδιοίκησης,
	+ τα Δίκτυα Δήμων,
	+ τον Οργανισμό Ανάπτυξης Κρήτης ΑΕ

εφόσον οι εν λόγω φορείς διαθέτουν τεχνικές υπηρεσίες με την απαιτούμενη τεχνική επάρκεια.

**Γνώμες (Α17/2019 και Α45/2020)της ΕΑΑΔΗΣΥ**

Οι παραπάνω δυνατότητες κρίνονται κατά την ΕΑΑΔΗΣΥ, όπου σύμφωνα με τις ανωτέρω Γνώμες της *«…το γεγονός ότι οι συμβαλλόμενοι σε μια συμφωνία είναι οι ίδιοι δημόσιες αρχές δεν αποκλείει από μόνο του την εφαρμογή των κανόνων περί δημοσίων προμηθειών, χωρίς ωστόσο να παρεμποδίζεται το δικαίωμα των δημοσίων αρχών να εκτελούν τα καθήκοντά τους χρησιμοποιώντας ίδιους πόρους και ενδεχομένως συνεργαζόμενες με άλλες δημόσιες αρχές, εξασφαλίζοντας ότι οι εξαιρούμενες συνεργασίες δεν προκαλούν στρέβλωση του ανταγωνισμού έναντι των ιδιωτικών οικονομικών φορέων*»